Undir lok febrúar á þessu ári var ljóst , að lögreglustjórinn á Suðurnesjum taldi sig ekki geta rekið embætti sitt innan fjárheimilda ársins 2008 eins og þær eru í fjárlögum – munaði þar rúmum 200 milljónum króna . Dóms - og kirkjumálaráðuneytinu kom þetta í opna skjöldu , þar sem fjárlagatillögur embættisins fyrir árið 2008 sýndu enga slíka fjárvöntun . Stóð ráðuneytið í raun frammi fyrir sambærilegu viðfangsefni og árið 2007 , en þá var lögð fyrir það tillaga að rekstraráætlun embættisins með um 200 milljón króna halla . Þá fól ráðuneytið nefnd sérfróðra manna að fara í saumana á rekstri og fjárumsýslu embættisins . Tókst að draga úr hallanum en hann varð þó um 80 m. kr. í árslok . Nefndin taldi , að bæta þyrfti rekstrarskilyrði embættisins og aðskilja bæri fjárhag einstakra verkþátta þess og fella þá að minnsta kosti fjárhaglega undir viðkomandi ráðuneyti , það er að lögregla og landamæravarsla yrði hjá dóms - og kirkjumálaráðuneyti , tollamál hjá fjármálaráðuneyti og flugöryggismál hjá samgönguráðuneyti . Ákvörðun ráðuneytisins um skiptingu embættisins byggist á sömu sjónarmiðum og nefndarinnar . Ráðuneytið hefur lagt til , að verskil innan embættisins verði 1. júlí 2008 . Í bréfi dags. 13. maí tekur lögreglustjórinn á Suðurnesjum undir , að miðað verði við þá dagsetningu við aðskilnað hinna ólíku verkþátta . Hvernig sem á málið er litið er óhjákvæmilegt að leiða lögreglustjóraembættið úr árlegum fjárhagsvanda , en hann veikir innviði þess meira en nokkuð annað . Ráðuneytið hefur lagt fyrir lögreglustjóra , að embætti hans sé rekið innan fjárheimilda og gjöld umfram þær heimildir verði langt innan við 200 m. kr. í lok þessa árs . Óþarft er að tíunda fyrir þingmönnum , að fjárlög beri að virða . Ríkisendurskoðun hefur auk þess ítrekað hvatt til strangs fjárlagaeftirlits ráðuneyta og aðhalds að forstöðumönnum ríkisstofnana . Um skiptingu verkþátta innan Suðurnesjaembættisins var haft samráð við fjármálaráðuneyti og samgönguráðuneyti . Hvort ráðuneyti um sig ákveður , hvernig það hagar framkvæmd verkefna á sínu sviði . Alþingi samþykkti nýlega breytingar á tollalögum og stækkun tollumdæma . Þar er meðal annars mælt fyrir um , að tollstjórn , sem áður var í höndum sýslumanna í Stykkishólmi , Borgarnesi og á Akranesi falli undir tollstjórann í Reykjavík . Lögreglustjórinn á höfuðborgarsvæðinu fer ekki með tollamál . Það er því síður en svo einsdæmi , að lögreglustjóri annist ekki tollstjórn . Skipan tollamála á Suðurnesjum er í höndum fjármálaráðherra og alþingis , ef og þegar til lagabreytinga kemur . Ríkisstjórnin hefur þegar afgreitt málið fyrir sitt leyti . Í umræðum um stærð lögregluumdæma hef ég lýst þeirri skoðun , að hvorki skuli haggað við skipan mála á höfuðborgarsvæðinu né Suðurnesjum við frekari stækkun . Forystumenn sveitarstjórna á Suðurnesjum og embættismenn dóms - og kirkjumálaráðuneytisins hafa rætt leiðir til að efla löggæslu í umdæminu . Er afar brýnt , að þannig verði búið um hnúta , að lögreglustjóri á Suðurnesjum geti einbeitt sér að því að efla löggæslu og landamæravörslu . Við framkvæmd skiptingar embættisins verður sérstaklega hugað að réttarstöðu starfsmanna . Ráðuneytið hefur lýst vilja sínum til að fá óháðan lögfræðing til að gæta hagsmuna þeirra . Um breytingar í opinberum rekstri gilda fyrirmæli í lögum og reglum og verður að sjálfsögðu farið að þeim .